钦定古今图书集成/明伦汇编/宫闱典/第033卷 > 明帝庾皇后
## 钦定古今图书集成/明伦汇编/宫闱典/第033卷 > 明帝庾皇后

按《晋书·后妃传》：“明穆庾皇后，讳文君，颍川鄢陵人也。
父琛，见《外戚传》。后性仁慈，美姿仪。元帝闻之，聘为太
子妃，以德行见重。明帝即位，立为皇后，册曰妃。庾氏
昔承明命，作嫔东宫。虔恭中馈，思媚轨则。履信思顺，
以成肃雝之道；正位闺房，以著协德之美。朕夙罹不
造，茕茕在疚，群公卿士，稽之往代，佥以崇嫡明统，载
在典谟，宜建长秋，以奉宗庙。是以追述先志，不替旧
命，使使持节兼太尉，授皇后玺绶。夫坤德尚柔，妇道
承姑，崇粢盛之礼，敦《螽斯》之义，是以利在永贞，克隆
堂基，母仪天下，潜畅阴教，鉴于六列，考之篇籍，祸福
无门，盛衰由人，虽休勿休，其敬之哉！可不慎欤！”及成
帝即位，尊后曰皇太后。群臣奏“天子”幼冲，宜依汉和
熹皇后故事，辞让数四，不得已而临朝，摄万机。后兄
中书令亮管诏，命公卿奏事，称“皇太后陛下。”咸和元
年，有司奏请追赠后父及夫人毋丘氏，后陈让不许，
三请不从。及苏峻作逆，京都倾覆，后见逼辱，遂以忧
崩，时年三十二。后即位凡六年。其后帝孝思无极，赠
琛骠骑大将军、仪同三司毋丘氏安陵县君；从母荀
氏永宁县君，何氏建安县君。亮表陈先志，让而不受。